b'\n_START_ARTICLE_\nFrederik Vilhelm Casper Benzon\n_START_SECTION_\nUddannelse\n_START_PARAGRAPH_\nBenzon blev f\xc3\xb8dt i K\xc3\xb8ge og var en s\xc3\xb8n af kammerjunker, major i kavaleriet Lars Benzon til Caden og Catharina Hedevig f\xc3\xb8dt Fabritius de Tengnagel. 1809 blev han dimitteret fra det Schouboeske Institut, og allerede \xc3\xa5ret efter udn\xc3\xa6vntes han til hofjunker. Efter i 1812 at have taget juridisk eksamen blev han endnu samme \xc3\xa5r kammerjunker og ansat som auskultant i Danske Kancelli, hvorfra han to \xc3\xa5r efter forflyttedes til Rentekammeret. 1815 udn\xc3\xa6vntes han til forst- og jagtjunker og blev 1818 forstkandidat.\n_START_SECTION_\nVirke som genealog\n_START_PARAGRAPH_\nAllerede 1813 var Benzon blevet optaget i Det kongelige danske Selskab for F\xc3\xa6drelandets Historie, med hvilket selskab det tidligere kongelige genealogiske og heraldiske Selskab f\xc3\xa5 \xc3\xa5r i forvejen var blevet forenet, og han blev snart et af dets virksomste medlemmer; fra 1817 var han dets sekret\xc3\xa6r og arkivar og fra 1818 desuden selskabets kasserer._NEWLINE_Straks efter sin optagelse udarbejdede han sammen med Abraham Kall det 1814 udkomne slutningsh\xc3\xa6fte af Lexikon over adelige Familier i Danmark, og endvidere indeholder det af Selskabet udgivne Magasin til den danske Adels Historie flere v\xc3\xa6rdifulde bidrag fra hans h\xc3\xa5nd, navnlig till\xc3\xa6g til det n\xc3\xa6vnte leksikon og en fortegnelse over de danske majorater._NEWLINE_Hans hovedv\xc3\xa6rk er dog de s\xc3\xa5kaldte Benzonske Stamtavler over de til den danske adel fra 1660-1820 henh\xc3\xb8rende sl\xc3\xa6gter, 5 foliobind (i Gehejmearkivet nu Rigsarkivet), der vel aldrig er blevet trykte, men for l\xc3\xa6ngst burde have v\xc3\xa6ret udgivne. N\xc3\xa5r henses til, at de er udarbejdede i l\xc3\xb8bet af forholdsvis f\xc3\xa5 \xc3\xa5r, b\xc3\xa6rer disse sl\xc3\xa6gttavler vidnesbyrd om en ganske ualmindelig flid og ogs\xc3\xa5 om stor n\xc3\xb8jagtighed, i det mindste for tiden efter 1660, hvorimod de for den \xc3\xa6ldre tid hverken i henseende til fuldst\xc3\xa6ndighed eller p\xc3\xa5lidelighed kunne m\xc3\xa5le sig med Terkel Klevenfeldts samlinger. I almindelighed har de gjort god fyldest og fuldt ud fortjent den overordentlig flittige benyttelse, som nu i lang tid er blevet dem til del fra private forskeres side, men de er dog ved den omst\xc3\xa6ndighed, at Gehejmearkivet i mangel af et bedre materiale hovedsagelig p\xc3\xa5 dem havde funderet de genealogiske responsa, som det j\xc3\xa6vnlig som en art erstatning for et heroldembede afgav, blev omgivet med en st\xc3\xb8rre autoritet, end der kunne tilkomme privat mands ukontrollerede arbejde; Benzon har nemlig ingen specificeret angivelse af de kilder, hvorfra han i hvert enkelt tilf\xc3\xa6lde har samlet sit rige materiale.\n_START_SECTION_\nAmtmand\n_START_PARAGRAPH_\nDesuden kan hans arbejde ikke betragtes som fuldf\xc3\xb8rt, da allerede 1823 afbr\xc3\xb8des hans hele genealogiske virksomhed og dermed ogs\xc3\xa5 hans officielle stillinger i Danske Selskab ved hans udn\xc3\xa6vnelse til amtmand p\xc3\xa5 Femern, og da faderen samme \xc3\xa5r d\xc3\xb8de, overtog han desuden sit f\xc3\xa6drenegods Caden i Holsten n\xc3\xa6r Hamborg._NEWLINE_\xc3\x85ret efter giftede han sig 24. marts med Emilie Henriette Massmann, f\xc3\xb8dt 6. februar 1798. Hans helbred synes snart efter at v\xc3\xa6re blevet nedbrudt, da han 1830 m\xc3\xa5tte s\xc3\xb8ge sin afsked som amtmand, og allerede i 1832 bortreves ved d\xc3\xb8den i Burg. Hans hustru, der havde f\xc3\xb8dt ham to b\xc3\xb8rn, d\xc3\xb8de 25. maj 1864.'